VAR三度放生 愛華頓「扣分打吡」贏森林
2024年04月21日 22:46
東網電視
更多新聞短片
艾舒利楊格明顯犯手球。(電視截圖)
英超「扣分打吡」愛華頓主場對諾定咸森林,愛華頓獲球證及VAR放生,三次無判12碼,喺主場以2:0擊敗森林,護級情況得以紓緩,相反森林離降班區只有1分距離,前景危危乎。
兩支被賽會扣分嘅球隊,賽前分別排16及17,愛華頓比諾定咸森林多1分。「拖肥糖」今場雖有主場之利,但雙方互有攻守,23分鐘,森林攻擊球員基奧雲尼雷拿被艾舒利楊格禁區內踩跌,但球證認為冇事,跟住29分鐘愛華頓就憑伊祖沙古爾禁區外遠射得手領先1比0。
球賽去到44分鐘又再出現爭議判決,森林左路攻勢,赫臣奧杜爾底線前逗個波出中路,皮球撞中艾舒利楊格右手改變方向出底線,但球證安東尼泰萊直指角球,森林球員瘋狂投訴,而VAR亦冇介入事件,愛華頓上半場領先1比0。
下半場愛華頓又再走甩12碼,又係艾舒利楊格,54分鐘佢喺禁區內踢跌赫臣奧杜爾,球證同VAR都係毫無表示,之後喺75分鐘愛華頓再入一球,以2比0擊敗森林。